मिड-एज क्राइसेस पुराना, मिड एज स्टार्टअप नया है
‘हम कोई पपीता नहीं, जो खराब हो जाएं और कोई कीमत न रहे। उम्र के साथ हम बेहतर होते जाते हैं।’ अभिनेत्री हुमा कुरैशी ने दो दिन पहले इंस्टाग्राम पर अपनी आगामी फिल्म ‘तरला’ का ट्रेलर शेयर करते हुए अदाकारों के बारे में यह बातN. Raghuraman's column - Mid-age crises are old, mid-age startups are new
‘हम कोई पपीता नहीं, जो खराब हो जाएं और कोई कीमत न रहे। उम्र के साथ हम बेहतर होते जाते हैं।’ अभिनेत्री हुमा कुरैशी ने दो दिन पहले इंस्टाग्राम पर अपनी आगामी फिल्म ‘तरला’ का ट्रेलर शेयर करते हुए अदाकारों के बारे में यह बात कही।
फिल्म में हुमा ने ख्यात शेफ तरला दलाल की भूमिका निभाई है, जिनकी प्रेरणास्पद यात्रा को रुपहले पर्दे पर लाया गया है। मैं इसे इस दशक का सबसे सशक्त स्टेटमेंट मानता हूं, जो ऐसे लोगों में गहरा उत्साह पैदा कर सकता है, जिन्हें लगता है कि वे मिड-लाइफ क्राइसिस से जूझ रहे हैं। 
तरला की कहानी दुनियाभर की मांओं की कहानी को थोक में कह देती है। हम जानते हैं हमारी मांओं, आंटियों आदि में अधिकांश पर शादी का दबाव था और फिर उनके बच्चे हुए। जब बच्चे कॉलेज जाने लगे, तो अचानक उन्हें अहसास हुआ कि किसी को उनकी जरूरत नहीं। तब उनमें से कुछ ने पार्लर में हाथ आजमाए, कुछ ने सिलाई-बुनाई और जूलरी का बिजनेस किया।
हुमा और उनके निर्देशक पीयूष गुप्ता ने तरला की कहानी दर्शाते हुए बिल्कुल यही कोशिश की है और वे समाज को संदेश देना चाहते हैं कि ‘देर कभी भी नहीं होती।’ और हुमा ने अपनी फिल्म के ट्रेलर का सटीक कैप्शन दिया है, ‘आ गया है!! लाइफ में कुछ खास करने की खास रेसिपी आप भी नोट कर लीजिए।’
मैं उनके विचार का पुरजोर समर्थक हूं। मैं ऐसी चंद महिलाएं जानता हूं, जिन्होंने 2019 में ऐसा किया और आज कॉलोनी के व्यस्ततम लोगों में हैं। वे हमारी मांओं-आंटियों जितनी ही साधारण हैं, जो खाना तो बनाती हैं, पर सिर्फ किचन तक सीमित नहीं।
वे मीटिंग लेती हैं, फैक्ट्री (पढ़ें किचन) के सामान में मोलभाव करती हैं, उत्पाद को बेहतर-प्रमाणिक बनाने के लिए लगातार शोध-बदलाव करती हैं। 2019 में शुरू हुए सामाजिक उद्यम ‘होम फेयर फूड’ के सदस्यों से मिलिए, मुंबई में रहने वाले बाहरी लोगों को अनोखे स्थानीय फूड उपलब्ध कराने के लिए इसकी शुरुआत हुई थी।
हर्षिता चेम्बेथ, पोम्पा मेहरोत्रा, स्नेहल कुंभार, निलाक्षी गुहा, नीति, अवंतिका मेहता, गायत्री शेट्टी ने तय किया कि घर की रेसिपी से बने भुलाए जा चुके स्थानीय फूड को सामने लाएंगी जैसे ओडिशा से रथ यात्रा स्पेशल प्लेटर, देसी महाराष्ट्रियन भाखरी रोटी-सब्जी (बाजरे की), महाराष्ट्रियन निराली पूर्णिमा स्पेशल, केरल की ओणम संध्या, इटैलियन माइनस्ट्रोन सूप, बर्मीज चाओ सू, मैक्सिकन बरिटो बोल, ग्रीक स्पेन्कोरिजो राइस जैसी चंद चीजें हैं। उन्होंने तय किया, मेहमान सीमित रखेंगी, पर उसे खास बनाएंगी। 
उन्होंने अंधेरी से बांद्रा के बीच रहने वाले वर्किंग कपल्स को टारगेट किया। (जहां ज्यादातर मनोरंजन उद्योग के कर्मचारी हैं) धीरे-धीरे प्रचार हुआ और कॉर्पोरेट्स ने वीकेंड ट्रीट के लिए संपर्क किया और मिठाइयां, अचार, सॉस, चटनी, मुखवास के प्री-ऑर्डर आने लगे।
तब इन सात महिलाओं ने बिंदु मिलाना शुरू किए, एक तरफ वे जो मांओं-दादी मांओं से मिले हुनर के साथ जीवन फिर शुरू करना चाह रही थीं, दूसरी ओर वे लोग जो घर से दूर हैं और बचपन के स्वाद के लिए तड़प रहे हैं। उनके काम का तरीका साधारण है- वे ऑर्डर लेती हैं, सही होम शेफ को देती हैं, पका खाना लेती हैं और पार्टी तक पहुंचा देती हैं। बीते चार सालों में वे रोज न्यूनतम 30, अधिकतम 200 ऑर्डर पूरे कर रही हैं। इसमें किसी भी स्तर पर शामिल मध्य वय की हर महिला को उद्ममी का तमगा मिला है और आज उनके पास जीवन का उद्देश्य है। 
फंडा यह है कि अपनी जिंदगी की कमान थामने में कभी देर नहीं होती और ऐसी कई महिलाएं हैं, जिन्होंने मिडिल एज में फिर से अपनी जिंदगी शुरू की है और इसका वाकई उत्सव मनाने की जरूरत है।